Hongare op SA kultuurtoer getrakteer‘n Hongaarse afvaardiging het die Voortrekkermonument Donderdag as deel van ŉ kulturele toer besoek. (Foto: Verskaf) ŉ Afvaardiging van Hongarye wat reeds ŉ week in die land is, kan nie uitgepraat raak oor hoe selfstandig, gasvry en dapper Suid-Afrikaners is nie. Nege Hongare uit private en openbare sektore is deur die Solidariteit Beweging genooi om die land te besoek om moontlikhede van samewerkingsooreenkomste, van sakegeleenthede tot landbouinisiatiewe, te bespreek. Die afvaardiging het die Voortrekkermonument Donderdag as deel van ŉ kulturele toer besoek. Hulle was beïndruk met die monument, die geskiedenis en hoe dit by die monument aangebied word. “Dit is baie interessant om te sien hoeveel ooreenkomste daar tussen Suid-Afrika en Hongarye is en hoe swaar die pioniers (Voortrekkers) geleef het toe hulle getrek het,” sê Zultan Palatinus, ŉ sakeman en vlieënier van Hongarye. Palatinus meen die gasvryheid in die land is ongelooflik en volgens hom is Suid-Afrikaners se hardwerkendheid ook opmerklik. “Suid-Afrika is werklik ŉ plek waar ek tuis voel. Ek kan nie wag dat die samewerking tussen die twee lande vrugte afwerp nie.” Nege Hongare uit private en openbare sektore is deur die Solidariteit Beweging genooi om die land te besoek. (Foto: Verskaf) Flip Buys, voorsitter van die Solidariteit Beweging, glo ook daar is verskeie ooreenkomste tussen Suid-Afrikaners en Hongare. “Dit is merkwaardig dat daar, ondanks die groot afstand tussen ons en relatief min kontak wat histories tussen die Hongare en Afrikaners bestaan, soveel ooreenkomste tussen ons is. “Die eerste ooreenkoms is dat Christenskap die kern vorm van wie ons is. Die tweede is dat ons albei klein nasies met ŉ groot ideaal van vryheid is,” sê Buys. Voor die afvaardiging Maandag na Hongarye terugkeer, sal hulle nog die Nasionale Krugerwildtuin besoek.